Ѻба́че то̀ во єди́но вре́мя дае́тъ пло́дъ сво́й: а сіѐ не та́кѡ, но во вся́ко вре́мя неѡску́днѡ и невре́днѣ при́снѡ цвѣту́ще пребыва́я, дх҃ѡ́вныя плоды̀ произрастѝ добры̂ ви́ду, сла̂дки вку́су, бл҃говѡ́нны ѡбоня́нію, и вся́ко чу́вство тѣ́ла и душѝ пита́ющи точа́щимися ѿ ни́хъ безсме́ртными и бл҃гово́нными сла́достями: мнѡ́гія бо въ житіѝ и вели̂кія подви́жническими свои́ми труда́ми плоды̀ принесѐ, мнѡ́жайшая же и бѡ́льшая во сме́рти, воспрія́вый му́ченичествомъ вѣне́цъ: ѡблича́ющъ бо ѕломы́сленную араві́йскую и маніхе́йскую є́ресь, ѿ уа́ліда, сы́на араві́йскагѡ нача́льника іси́ма, языкоурѣ́занъ бы́въ, въ блаже́нную араві́ю заточа́ется: идѣ́же и чи́стѣ глаго́ляй и священнодѣ́йствуяй, сконча́ся